**AKKOR LETT PARÁZS A MÉRKŐZÉS, AMIKOR MÁR ELDŐLT!**

Csapatunk a REAC a Budapest I. osztályú futball csapata idegenben a 21. fordulóban az Ikarus műfüves pályáján a kerület másik csapatával a Testvériség SE- vel mérte össze erejét. Sajnos betegeink, sérültjeink száma nőtt a héten, így ez gondot okozhatott a csapatösszeállításban. A mérkőzés nagy presztízs jelleggel bírt, noha a két együttesnek mások a céljai. Ellenfelünk megpróbálta rossz szériájukat megállítani ellenünk, mert eddig minden összecsapásunkat mi nyertük. A Testvériség Se-t fűtötte a bizonyítási vágy, hisz volt REAC-os játékosok jelentős részben erősítik a csapatukat. A mérkőzés napsütéses időben szép számú közönség előtt zajlott. Nemcsak a REAC drukkerek voltak többségben, hanem szurkolócsoportunk is végig az egész mérkőzés folyamán nagy hangerővel bíztatta csapatunkat. A játékvezető kezdő sípszava után azonnal magunkhoz ragadtuk a kezdeményezést. Nagy mezőnyfölényben játszottunk, vetélytársunk csak a védekezésre koncentrált. A mérkőzés ezen szakaszában sajnos fölényünk komoly helyzetekben nem mutatkozott meg. A 10. percben azonban az első lehetőségünk igen komoly gólhelyzet volt. Balázs Ricsi 20 méterről indítja a 16-on belülre érkező Törőcsik Bencét, akinek 10 méteres lapos lövését a kapus nagy bravúrral védi. A 17. percben azonban már nem volt mentség. Balázs Ricsi passzol a baloldalon felfutó Kasza Daninak, aki remekül kicselezi a rátámadó hátvédet és az alapvonal és a 16-os sarkánál nagyszerűen ível a hosszú ötösre, ahol Popov Patrik védhetetlen fejessel megszerzi vezetésünket. 1:0. Továbbra is támadásban maradtunk. Egymás után alakítottuk ki a kisebb-nagyobb helyzeteket, de csak nem akart megérkezni a második gólunk. A 45. percben megszületett második találatunk, ami az összkép alapján teljesen megérdemelt volt. A 16-os előteréből szabadrúgáshoz jutottunk és egy begyakorolt szabadrúgás variációból megérkezett a második gólunk. Huszárik Zsolt a jobboldali 16-os sarka környékéről nem beível hanem a szélen induló Balázs Ricsit indítja, akinek remek lapos beadása Törőcsik Bencéhez kerül és ő bizony két méterről nem hibázik. 2:0. Megnyugtató előnnyel vonultunk az öltözőbe. Általános vélekedés a szünetben, hogy teljesen megérdemelten vezetünk ilyen mértékben is, mivel több helyzetünk is volt a gólokon kívül, illetve ellenfelünk csak egy kaput el nem találó lövéssel próbálkozott az első félidőben. Az 51. percben eldőlt az, ami már előtte is eldőltnek látszott. Kasza Dani középről a kaputól 25 méterről indítja Popov Patrikot, aki 13 méterről mesteri lapos lövéssel megszerzi harmadik gólunkat. 3:0. Továbbra is fölényben játszottunk a játék képe nem változott. De talán mégis valami! Eldurvult a mérkőzés, számomra érthetetlenül, hisz eldőlt már a találkozó. Szórta a sárga lapokat a játékvezető, mert bizony csúnya után rúgások, könyöklések jellemezték a mérkőzés ezen szakaszát, amiben nyugodtan elírhatom ellenfelünk igen csak jeleskedett. Azért azt jelzem, hogy mi is felvettük a kesztyűt és nem maradtunk adósak. Több gól nem esett, annak ellenére sem, hogy végig uraltuk a találkozó hátralévő részét, győzelmünket semmi nem fenyegette. A két palotai csapat mérkőzésén továbbra sem szakadt meg a jó sorozatunk, mint eddig minden mérkőzésünket, ezt is megnyertük. A gólarány nem túlzott, talán még hízelgő is lehet ellenfelünk számára.

Most már nézzük azonban a következő fordulót. Van egy elmaradt mérkőzésünk így a harmadik helyen állunk, de ha azt megnyerjük az első helyre kerülhetünk. Az Újpest és a Kelen együttese, akik előttünk állnak egymással játszanak, így amelyikük veszít komoly hátrányba kerül. Nekünk szerintem az x lenne a legjobb, hiszen akkor mindkét csapat két-két pontot hullajtana. Azonban ránk sem vár könnyű mérkőzés, pénteken hazai pályánkon 18.30-kor mérkőzünk meg a Gázgyár csapatával. Leendő ellenfelünk masszív csapat a táblázat első felében található, így meg kell majd dolgoznunk a három pontért. Természetesen a mérkőzésnek mi vagyunk az esélyesei épp ezért győzelmet várunk a csapattól. Azért nem árt óvatosnak lenni!

HAJRÁ REAC!

Kiss István György